DA Den Europæiske Unions Tidende L 218/3

KOMMISSIONENS FORORDNING (EF) Nr. 1370/2005

af 22. august 2005

om indledning af en fornyet undersøgelse af Rådets forordning (EF) nr. 1975/2004 og 1976/2004 om udvidelse af den endelige antidumpingtold på importen af polyethylenterephthalatfolie (PET-folie) med oprindelse i bl.a. Indien, til import af polyethylenterephthalatfolie afsendt fra bl.a. Israel med henblik på at fastslå, om der kan indrømmes en undtagelse for en israelsk eksportør fra disse foranstaltninger, og om ophævelse af antidumpingtolden på import fra nævnte eksportør og om at lade import fra nævnte eksportør registrere

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), i det følgende benævnt »antidumpinggrundforordningen«, særlig artikel 11, stk. 4, og 13, stk. 4, og Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab (2), i det følgende benævnt »antisubsidiegrundforordningen«, særlig artikel 20 og 23, stk. 3,

efter høring af det rådgivende udvalg, og

ud fra følgende betragtninger:

A. GÆLDENDE FORANSTALTNINGER

(1) Ved Rådets forordning (EF) nr. 1676/2001 (3) og (EF) nr. 2597/1999 (4) blev der indført henholdsvis antidumping- og antisubsidieforanstaltninger mod PET-folie med oprindelse i bl.a. Indien, i det følgende benævnt »de oprindelige foranstaltninger«. Ved forordning (EF) nr. 1975/2004 (5) og (EF) nr. 1976/2004 (6) udvidede Rådet disse foranstaltninger til PET-folie afsendt fra Israel, i det følgende benævnt »de udvidede foranstaltninger«, med undtagelse af import fra et specifikt angivet selskab.

B. ANMODNING OM FORNYET UNDERSØGELSE

(2) Kommissionen har modtaget en anmodning om en undtagelse i medfør af artikel 11, stk. 4, og 13, stk. 4, i antidumpinggrundforordningen og artikel 20 og 23, stk. 3, i antisubsidiegrundforordningen fra de antidumping- og antisubsidieforanstaltninger, der blev udvidet til importen af PET-folie afsendt fra Israel. Anmodningen blev indgivet af Hanita Coatings Rural Cooperative Association Ltd, i det følgende benævnt »ansøgeren«. Ansøgeren er en producent i Israel.

C. VARE

(3) Den vare, der er genstand for undersøgelsen, er polyethylenterephthalatfolie (PET-folie) afsendt fra Israel (»den pågældende vare«), der normalt tariferes under KN-kode ex 3920 62 19 og ex 3920 62 90.

D. BEGRUNDELSE FOR DEN FORNYEDE UNDERSØGELSE

(4) Ansøgeren hævder, at virksomheden ikke eksporterede den pågældende vare til Fællesskabet under KN-kode ex 3920 62 19 eller ex 3920 62 90 i undersøgelsesperioden, der blev anvendt i undersøgelsen, som førte til de udvidede foranstaltninger, dvs. 1. januar til 31. december 2003. Ansøgeren hævder endvidere, at virksomheden efter udvidelsen af foranstaltningerne blev underrettet om, at visse af dens eksporterede varer for første gang blev tariferet under KN-kode 3920 62 19 ved indførsel i Fællesskabet og dermed blev genstand for de udvidede foranstaltninger.

(5) Ansøgeren hævder tillige, at han ikke er forbundet med eksporterende producenter, som er genstand for foranstaltningerne mod den pågældende vare, og at han ikke har omgået de gældende foranstaltninger for PET-folie med oprindelse i Indien.

E. PROCEDURE

(6) De producenter i Fællesskabet, der vides berørt af sagen, er blevet underrettet om ovenstående anmodning og har haft lejlighed til at fremsætte bemærkninger hertil. Der er ikke modtaget nogen bemærkninger.

(7) Efter at have undersøgt de foreliggende oplysninger konkluderer Kommissionen, at der foreligger tilstrækkelige beviser til at berettige indledningen af en undersøgelse i henhold til artikel 11, stk. 4, og 13, stk. 4, i antidumpinggrundforordningen og artikel 20 og 23, stk. 3, i antisubsidiegrundforordningen for at fastslå, om det er muligt at indrømme ansøgeren en undtagelse fra de udvidede foranstaltninger.

a) Spørgeskemaer

(8) For at indhente de oplysninger, som Kommissionen anser for nødvendige for sin undersøgelse, vil den sende et spørgeskema til ansøgeren.

b) Indsamling af oplysninger og afholdelse af høringer

(9) Alle interesserede parter opfordres til at tilkendegive deres mening skriftligt og fremlægge dokumentation herfor. Kommissionen kan desuden høre interesserede parter mundtligt, hvis de fremsætter skriftlig anmodning herom og påviser, at der er særlige årsager til, at de bør høres.

F. OPHÆVELSE AF GÆLDENDE ANTIDUMPINGTOLD OG REGISTRERING AF IMPORTEN

(10) I henhold til artikel 11, stk. 4, i antidumpinggrundforordningen skal den gældende antidumpingtold ophæves for så vidt angår importen af den pågældende vare, som fremstilles og sælges af ansøgeren med henblik på eksport til Fællesskabet. Samtidig skal denne import gøres til genstand for registrering i overensstemmelse med artikel 14, stk. 5, i antidumpinggrundforordningen for at sikre, at der kan opkræves antidumpingtold med tilbagevirkende kraft fra datoen for indledningen af denne undersøgelse, hvis den fører til en konklusion om, at ansøgeren sælger varer til dumpingpriser. Størrelsen af ansøgerens eventuelle fremtidige afgiftstilsvar kan ikke vurderes på dette stadium i proceduren.

G. TIDSFRIST

(11) Af hensyn til en forsvarlig forvaltning bør der fastsættes en frist, inden for hvilken: — interesserede parter kan give sig til kende for Kommissionen, fremsætte deres synspunkter skriftligt og indgive svar på spørgeskemaet, jf. 8. betragtning, litra a), i denne forordning, eller andre oplysninger, der skal tages hensyn til i undersøgelsen. — interesserede parter kan fremsætte skriftlig anmodning om at blive hørt mundtligt af Kommissionen.

H. MANGLENDE SAMARBEJDSVILJE

(12) I tilfælde, hvor en interesseret part nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i antidumpingforordningen og artikel 28 i antisubsidieforordningen.

(13) Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan i overensstemmelse med antidumpinggrundforordningens artikel 18 og antisubsidiegrundforordningens artikel 28 gøres brug af de foreliggende faktiske oplysninger. Hvis en interesseret part ikke samarbejder eller kun samarbejder delvist, baseres undersøgelsesresultatet på de foreliggende faktiske oplysninger i overensstemmelse med antidumpinggrundforordningens artikel 18 og antisubsidiegrundforordningens artikel 28, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje —

UDSTEDT FØLGENDE FORORDNING:

Artikel 1

Der indledes en fornyet undersøgelse af forordning (EF) nr. 1975/2004 og (EF) nr. 1976/2004 i medfør af artikel 11, stk. 4, og artikel 13, stk. 4, i forordning (EF) nr. 384/96 og artikel 20 og artikel 23, stk. 3, i forordning (EF) nr. 2026/97 med henblik på at fastslå, om importen af polyethylenterephthalatfolie (PET-folie) henhørende under KN-kode ex 3920 62 19 eller ex 3920 62 90 afsendt fra Israel af Hanita Coatings Rural Cooperative Association Ltd, Kibbutz Hanita, 22885, Israel (TARIC-tillægskode A691), bør pålægges den antidumping- og antisubsidietold, der er indført ved forordning (EF) nr. 1975/2004 og nr. 1976/2004.

Artikel 2

Den antidumpingtold, der blev indført ved forordning (EF) nr. 1975/2004, ophæves for så vidt angår importen af den i denne forordnings artikel 1 omhandlede vare.

Artikel 3

Toldmyndighederne pålægges at træffe passende foranstaltninger til at registrere den i denne forordnings artikel 1 omhandlede import, jf. artikel 14, stk. 5, i forordning (EF) nr. 384/96. Registreringen ophører ni måneder efter datoen for denne forordnings ikrafttræden.

Artikel 4

1. Medmindre andet er angivet, skal alle interesserede parter give sig til kende over for Kommissionen, fremsætte deres synspunkter skriftligt og indgive svar på det spørgeskema, der er omtalt i 8. betragtning, litra a), i denne forordning, eller alle andre oplysninger senest 40 dage fra datoen for denne forordnings ikrafttræden, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i Rådets forordning (EF) nr. 384/96 og (EF) nr. 2026/97, kun kan respekteres, hvis parterne giver sig til kende inden for ovennævnte periode.

Interesserede parter kan også skriftligt anmode om at blive hørt af Kommissionen inden for samme frist på 40 dage.

2. Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse og telefon-, fax- og/eller telexnummer. Alle skriftlige bemærkninger, herunder de oplysninger, der forlanges i denne forordning, spørgeskemabesvarelser og korrespondance fra interesserede parter, som afgives i fortrolighed, mærkes »Limited« (7) og ledsages i overensstemmelse med artikel 19, stk. 2, i forordning (EF) nr. 384/96 og artikel 29, stk. 2, i forordning (EF) nr. 2026/97 af en ikke-fortrolig udgave, som mærkes »FOR INSPECTION BY INTERESTED PARTIES«.

Oplysninger om sagen og/eller anmodninger om at blive hørt indsendes til følgende adresse:

Europa-Kommissionen Generaldirektoratet for Handel Direktorat B Kontor: J-79 5/16 1049 Bruxelles/Brussel Fax (32-2) 295 65 05.

Artikel 5

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. august 2005. På Kommissionens vegne Peter MANDELSON Medlem af Kommissionen

(1) EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

(2) EFT L 288 af 21.10.1997, s. 1. Senest ændret ved forordning (EF) nr. 461/2004.

(3) EFT L 227 af 23.8.2001, s. 1.

(4) EFT L 316 af 10.12.1999, s. 1.

(5) EUT L 342 af 15.11.2004, s. 1.

(6) EUT L 342 af 15.11.2004, s. 8.

(7) Dette betyder, at dokumentet kun er til tjenestebrug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelsen af artikel VI i GATT 1994 (antidumpingaftalen), artikel 29 i Rådets forordning (EF) nr. 2026/97 (EFT L 288 af 21.10.1997, s. 1) og artikel 12 i WTO-aftalen om subsidier og udligningsforanstaltninger.